奉酬於中丞使君郡齋臥病見示一首
宿昔祖師教，了空無不可。枯槁未死身，理心寄行坐。仁公施春令，和風來澤我。生成一草木，大道無負荷。論入空王室，明月開心胸。性起妙不染，心行寂無蹤。若非禪中侶，君為雷次宗。比聞朝端名，今貽郡齋作。真思凝瑤瑟，高情屬雲鶴。抉得驪龍珠，光彩曜掌握。若作詩中友，君為謝康樂。盤薄西山氣，貯在君子衿。澄澹秋水影，用為字人心。群物如鳧鷖，遊翱愛清深。格居第一品，高步淩前躅。精義究天人，四坐聽不足。伊昔柳太守，曾賞汀洲蘋。如何五百年，重見江南春。公每省往事，詠歌懷昔辰。以茲得高臥，任物化自淳。還因訪禪隱，知有雪山人。